Ի՞նչ են մտածել կառավարությունում կամ ՊՆ-ում, երբ իմացել են Վահագ Դինո Ավադիսյանի անցյալի ու ներկայի մասին («Հետքն» այս թեմային անդրադարձավ անցյալ տարվա հոկտեմբերի 7-ին): Մի՞թե առավելագույնը 4 տարում ավելի քան 100 մլն դոլար ներդնելու խոստումներն այդքան ապշեցրել էին գործադիրին, ՊՆ-ին ու, ընդհանրապես, երկրի բարձրաստիճան ղեկավարությանը («ՆՏԱԱ ինվեստմենտ գրուպ» ՍՊԸ-ն պարտավորվել էր նորոգել Կ. Դեմիրճյանի անվան մարզահամերգային համալիրի շենքը, իրականացնել կառուցապատում եւ ստեղծել ընտանեկան ուղղվածության համալիր կենտրոն, որն, ըստ կառավարության, առաջինն էր լինելու ոչ միայն Հայաստանում, այլեւ տարածաշրջանում: Այն ներառելու էր հյուրանոցներ, փակ ջրաշխարհ, համերգային դահլիճներ, հանդիպումների սրահներ, ռեստորաններ, խանութներ եւ խաղատուն): Կարելի է ասել, որ վաճառողներն իսկապես շատ էին ուրախացել, ուղղակի հաշվի չէին առել, թե ում հետ գործ ունեն: Եվ հենց այս պատճառով ի դժբախտություն վաճառողների ու ի բարեբախտություն շարքային քաղաքացիների՝ գործարքը ձախողվեց: